KIRJALLINEN KYSYMYS E-0356/02 esittäjä(t): Herbert Bösch (PSE) neuvostolle. EU-valmistelukunnan rahoitus.



Virallinen lehti nro 309 E , 12/12/2002 s. 0020 - 0021



KIRJALLINEN KYSYMYS E-0356/02 esittäjä(t): Herbert Bösch (PSE) neuvostolle (14. helmikuuta 2002) Aihe: EU-valmistelukunnan rahoitus Toimielinuudistuksen valmistelukunta kokoontuu ensimmäistä kertaa 28. helmikuuta 2002. Tiedotusvälineissä keskustellaan parhaillaan valmistelukunnan aiheuttamista kustannuksista. Agence Europe -lehdessä kerrotaan 28. tammikuuta 2002 neuvoston sopimuksesta, jonka mukaan valmistelukunnan menot ovat 10,5 miljoonaa euroa. Muita kuluja aiheuttavat kabinetin perustaminen, virkamiesten palvelukseen lähettäminen, toimistojen perustaminen jne. Kuinka korkeiksi neuvosto arvioi valmistelukunnasta aiheutuvat kustannukset? Kuinka paljon saman kokoiset EU-valmistelukunnat ovat aikaisemmin maksaneet? Valmistelukunnan puheenjohtaja Giscard d'Estaing saa oman kabinetin. Oliko tällainen tavanomaista myös muissa EU-valmistelukunnissa? Kuinka monta jäsentä kuuluu kabinettiin? Kuinka korkeat kustannukset siitä aiheutuvat? Valmistelukunnan puheenjohtaja ja varapuheenjohtaja saavat palkan sijaan korvaukset. Millaiset budjettiraamit asetettiin puheenjohtajalle, entä varapuheenjohtajalle? Maksetaanko muita korvauksia? Sopivatko Giscard d'Estaingille maksettavat korvaukset yhteen hänen muiden tulojensa kanssa? Mitä ehdotuksia komissiolla on, jotta valmistelukunnan menot saadaan pidettyä pieninä? Vastaus (30. syyskuuta 2002) Arvoisan parlamentin jäsenen esittämät kysymykset eivät varsinaisesti kuulu neuvoston vastuun alaan. Useimpiin kysymyksiin löytyy kuitenkin vastaus seuraavista virallisista asiakirjoista, joihin yleisöllä on oikeus tutustua: a) neuvostossa kokoontuneiden jäsenvaltioiden hallitusten edustajien 21. helmikuuta 2002 tekemä päätös rahaston perustamisesta Euroopan unionin tulevaisuutta käsittelevän valmistelukunnan rahoittamiseksi ja sen varainhoitoa koskevista säännöistä b) Euroopan parlamentin mietintö, 311 084, 25. helmikuuta 2002, alustava lisätalousarvioesitys nro 1 vuoden 2002 talousarvioon c) parlamentin, neuvoston ja komission 28. helmikuuta 2000 tekemä toimielinten välinen sopimus valmistelukunnan rahoittamisesta d) jäsenvaltioiden konferenssin 18. huhtikuuta 2002 hyväksymä valmistelukunnan rahoitusrahaston talousarvio(1). Kohdassa b mainitussa asiakirjassa mainitaan neuvoston pääsihteeristön esittämä 10,5 miljoonan euron suuruinen arvio, joka käsittää valmistelukunnan odotettavissa olevat kokonaiskustannukset vuonna 2002, lukuun ottamatta suurta osaa infrastruktuurikustannuksista, joista vastaavat toimielimet. Samassa mietinnössä on taulukko, jossa esitetään, miten eri kustannukset periaatteessa jakautuvat toimielinten, hallitusten ja kansallisten parlamenttien (myös ehdokasvaltioiden hallitusten ja parlamenttien) välillä. Kyseisessä asiakirjassa todetaan myös, että Euroopan unionin tulevaisuutta käsittelevä valmistelukunta on täysin uusi aloite ja että Valmistelukuntaa varten on siis luotava oma talousarvionsa. Valmistelukunnan puheenjohtajalla on töiden ajan käytössään kahden hengen (toinen neuvoston pääsihteeristön, toinen yhden unionin jäsenvaltion hallituksen asettama) kabinetti, joka vastaa pääasiassa, mutta ei pelkästään, puheenjohtajan aikatauluista ja kokousten järjestämisestä. Puheenjohtaja ja varapuheenjohtajat eivät saa minkäänlaisia palkkioita, vaan heille maksetaan kiinteämääräinen korvaus menoista, joita heille aiheutuu heidän hoitaessaan tehtäviään valmistelukunnan palveluksessa. Lisäksi neuvostolle samoin kuin Euroopan parlamentille ja komissiolle toimitetaan säännöllisesti kertomus valmistelukunnan talousarvion toteuttamisesta sen varainhoitoa koskevien sääntöjen mukaisesti. (1) EYVL L 123, 9.5.2002, s. 40.